সিদ্দিকুল্লার নেতৃত্বে ওয়াকফ বিরোধী মিছিল, বিরাট হুঁশিয়ারি

ওয়েবডেস্ক: ওয়াকফ আইনের (Waqf Law) বিরুদ্ধে মিছিলে (Rally) স্তব্ধ কলকাতা শহর। যানজটে অবরুদ্ধ হাওড়া। ধর্মতলায় (Dharmatala) তীব্র যানজট। নাকাল হলেন নিত্যযাত্রীরা। অফিস যেতে সমস্যায় পড়লেন অনেকে। গরমে যানজটে হাঁসফাঁস অবস্থা হয়। গাড়ির কাঁচ ভাঙল বিক্ষোভকারীরা। মুসলিমদের সম্পত্তি সংক্রান্ত ওয়াকফ আইন প্রত্যাহার না করলে বড় ধরনের আন্দোলনের হুঁশিয়ারি। বৃহস্পতিবার জমিয়তে উলেমায়ে হিন্দের ডাকা এই বিক্ষোভে থমকে গেল কলকাতা। সিদ্দিকুল্লা চৌধুরীর (Siddiqullah Chowdhury) নেতৃত্বে এই জমায়েত হয়। পাশাপাশি, এদিনই চাকরিহারাদের মিছল ছিল শিয়ালদহ থেকে। দুই মিছিলে চরম ভোগান্তি হল সাধারণ মানুষের।

মুসলিমদের সম্পত্তি সংক্রান্ত নয়া ওয়াকফ বিল আইনে পরিণত হয়েছে। যা নিয়ে আপত্তি রয়েছে বিরোধীদের। তবু সংসদে সংখ্যার জোরে এই বিল পাশ করিয়ে নেয় নরেন্দ্র মোদি সরকার। যা এখন আইনে পরিণত হয়েছে। তা নিয়ে সুপ্রিম কোর্টে মামলাও হয়েছে। ক্ষুব্ধ হয়ে ওঠেন যানজটে নাকাল হওয়া যাত্রীরা। তাঁদের প্রশ্ন, বিরোধিতা করলে আইনের রাস্তা রয়েছে। তা না করে এভাবে মিছিল করে কলকাতা শহরকে স্তব্ধ করে দেওয়া মানে সাধারণ মানুষের উপর অত্যাচার করা। এদিন বিক্ষোভ থেকে হিংসার ঘটনাও ঘটেছে।