ওয়াকফ আইন বিরোধী গুচ্ছ মামলার বিপরীতে দেশের ছয়টি রাজ্যের আবেদন সুপ্রিম কোর্টে

নয়া দিল্লি: ওয়াকফ আইন (WAQF Bill) বিরোধী গুচ্ছ মামলার বিপরীতে তা সমর্থন করে দেশের ছয়টি রাজ্যের আবেদন সুপ্রিম কোর্টে (Supreme Court)। সর্বভারতীয় মুসলিম পার্সোনাল ল বোর্ড ও অন্যান্যদের মামলার বিপরীতে অসম, রাজস্থান, ছত্তিশগড়, উত্তরাখন্ড, হরিয়ানা এবং মহারাষ্ট্রের সেই মামলায় যুক্ত হতে চেয়ে আবেদন। সদিচ্ছাযুক্ত সাংবিধানিক কিছু প্রশ্ন তুললেও রাজ্য প্রশাসনগুলি ওয়াকফ নিয়ে যে বাস্তব পরিস্থিতির সম্মুখীন হয়, তা বুঝতে অক্ষম হয়েছে মূল মামলাকারী। দাবি রাজস্থান রাজ্য সরকারের।

আরও পড়ুন: ওয়াকফকে চ্যালেঞ্জ জানিয়ে সুপ্রিম কোর্টের দ্বারস্থ নওশাদ ও হুমায়ূনরা

এই আবেদনকারীদের দাবি, ওয়াকফ সংশোধনী আইন আদৌ অসাংবিধানিক নয়। বরং এর ফলে ওই আইনের গঠনগত উপযুক্ত সংস্কার হয়েছে, বিধিব্যবস্থায় স্বচ্ছতা এসেছে এবং পদ্ধতিগত ক্ষেত্রে নিরাপদ সুরক্ষা বলয় তৈরি রয়েছে। দ্বিতীয়ত, আইনসভাগুলিতে বিস্তারিত আলোচনা সাপেক্ষে, সংসদীয় কমিটিতে প্রচুর আলাপ আলোচনার পর, মন্ত্রী পর্যায়ের পর্যালোচনা এবং সম্পর্কিত প্রাতিষ্ঠানিক পরামর্শের পরিপ্রেক্ষিতেই ওই আইন সংশোধিত হয়েছে বলে এই আবেদনকারীদের দাবি। তৃতীয়ত, উপযুক্ত সংশোধনের ফলে যে কোনও সম্পত্তি রাতারাতি ওয়াকফে পরিণত হওয়া নিয়ে বিতর্কের সম্ভাবনা বিনষ্ট হবে। কারণ এখন থেকে কোনও সম্পত্তি ওয়াকফ হওয়ার আগে সরকারি নোটিস জারি হওয়া বাধ্যতামূলক হয়েছে।